“โฆษก รบ.” ยันต่อ พ.ร.ก.ฉุกเฉิน ปัดหวังผลการเมือง เอื้อ “นายกฯ” ชี้ห่วงสถานการณ์ “โควิด”
"โฆษก รบ." ยัน มติ "สมช." ต่อ พ.ร.ก.ฉุกเฉิน ปัดหวังผลการเมือง เอื้อประโยชน์ "นายกฯ" ชี้ห่วงสถานการณ์ "โควิด" 
"โฆษก รบ." ยัน มติ "สมช." ต่อ พ.ร.ก.ฉุกเฉิน ปัดหวังผลการเมือง เอื้อประโยชน์ "นายกฯ" ชี้ห่วงสถานการณ์ "โควิด"
22 พ.ค. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี กล่าวถึงกรณีที่มีการแสดงความคิดเห็นหลังจากที่ประชุมสภาความมั่นคงแห่งชาติ (สมช.) มีมติต่ออายุการใช้อำนาจตาม พ.ร.ก.ฉุกเฉิน ออกไปอีก 1 เดือน ว่าเป็นไปเพื่อความมั่นคงของ พล.อ.ประยุทธ์ จันทร์โอชา นายกรัฐมนตรีและรมว.กลาโหมนั้น เป็นการวิพากษ์วิจารณ์ที่ไม่มีเหตุผลและข้อเท็จจริง
ทั้งนี้ เนื่องจากการต่ออายุ พ.ร.ก.ฉุกเฉิน เป็นไปตามมติของที่ประชุมฯ ซึ่งได้พิจารณาถึงสถานการณ์ด้านสาธารณสุข ความปลอดภัยของประชาชน และผลประโยชน์ของส่วนรวมเป็นหลักสำคัญ เพราะตราบใดที่ยังไม่มีวัคซีนป้องกันไวรัสโคโรนา 2019 (โควิด-19) จำเป็นอย่างยิ่งต้องมีมาตรการดูแลอย่างเข้มงวดต่อไป เพื่อป้องกันไม่ให้เกิดการระบาดในระลอกที่ 2 อย่างดีที่สุด
อย่างไรก็ตาม นางนฤมล กล่าวว่า ประชาชนได้เรียนรู้และป้องกันตนเองเป็นอย่างดี และเชื่อว่าประชาชนเข้าใจถึงเหตุผลความจำเป็นและเห็นด้วยกับการต่อ พ.ร.ก.ฉุกเฉิน ออกไปอีก ซึ่งต่อไปจะมีการเตรียมผ่อนคลายมาตรการระยะที่ 3 และ 4 เพื่อให้ประชาชนทำกิจกรรมได้ตามปกติได้มากขึ้น แต่จะต้องทำด้วยความระมัดระวัง
ส่วนมาตรการการเยียวยาผู้ที่ได้รับผลกระทบ รวมถึงผู้ประกอบการต่างๆนั้น ที่ผ่านมารัฐบาลได้ดำเนินการเยียวยาผู้ที่ได้รับกระทบบางส่วนแล้ว และยังมีมาตรการเยียวยาออกมาอย่างต่อเนื่อง โดยรัฐบาลพร้อมให้ความช่วยเหลือ บรรเทาความเดือดร้อนของทุกคน ขอให้ทุกคนมั่นใจ และให้ความร่วมมือก้าวผ่านสถานการณ์ไปด้วยกัน